ลุ้นนาโนไฟแนนซ์ ปล่อยกู้ทะลุพันล้าน
คลังคาดยอดปล่อยกู้นาโนไฟแนนซ์สิ้นปีนี้เกิน 1,000 ล้าน
12 ก.ย. 2559

คลังคาดยอดปล่อยกู้นาโนไฟแนนซ์สิ้นปีนี้เกิน 1,000 ล้าน
รายงานข่าวจากสำนักงานเศรษฐกิจการคลัง (สศค.) เปิดเผยยอดการปล่อยสินเชื่อของนาโนไฟแนนซ์ ณ สิ้นเดือน ก.ค. 2559 ว่า ปัจจุบันมีผู้ประกอบธุรกิจนาโนไฟแนนซ์ 19 บริษัท และสถาบันการเงิน 1 แห่ง ซึ่งมีการให้สินเชื่อแล้วจำนวน 3.29 หมื่นราย เป็นวงเงินรวม 852.6 ล้านบาท โดยเฉลี่ยปล่อยเงินกู้รายละ 2 หมื่นบาท  
ทั้งนี้ เฉพาะในช่วงเดือน ก.ค. 2559 มีการให้สินเชื่อ 5,719 ราย เป็นวงเงินรวม 149.9 ล้านบาท ทั้งนี้คาดว่า ณ สิ้นปี 2559 ยอดปล่อยสินเชื่อนาโนไฟแนนซ์จะมียอดรวมกันสูงเกินกว่า 1,000 ล้านบาทอย่างแน่นอน สำหรับสาเหตุที่ยอดปล่อยกู้นาโนไฟแนนซ์ต่อเดือนเริ่มปรับตัวสูงขึ้น เนื่องจากมีบางบริษัทใช้กลยุทธ์การปล่อยสินเชื่อให้ลูกค้าเก่าที่ผ่อนหนี้รถหมดแล้ว ก็มีการนำเสนอสินเชื่อนาโนไฟแนนซ์ให้กู้ต่อยอดไว้ใช้จ่ายในชีวิตประจำวันด้วย
นายคณิตเชษฐ์ วัยอัศว รองกรรมการผู้จัดการใหญ่ บริษัท ไทยเอซ แคปปิตอล กล่าวว่า ยอดการปล่อยกู้ที่ผ่านมายังไม่ปรับเพิ่มสูงขึ้นมากนัก เพราะบริษัทปรับเงื่อนไขใหม่ เช่น ต้องประกอบอาชีพมาไม่ต่ำกว่า 3 ปี มีหลักแหล่งที่แน่นอนและไม่มีประวัติติดค้างหนี้ในเครดิตบูโร โดยจะปล่อยกู้เฉลี่ยรายละ 2-3 หมื่นบาท จากก่อนหน้านี้บริษัทเน้นปล่อยกู้เฉพาะลูกค้ารายใหม่ ไม่ตรวจเครดิตบูโร ทำให้มีความเสี่ยงเป็นหนี้เสียสูง ในขณะเดียวกันบริษัทมีการปรับกลยุทธ์เชิญชวนลูกค้าเก่าที่ผ่อนหนี้หมดแล้วให้มากู้นาโนไฟแนนซ์  เพ่ื่อให้ยอดปล่อยสินเชื่อมีการขยายตัวสูงขึ้น